讀管子
作者：張耒
朝代：宋

paragraphs: 夷吾相桓公，豈復偶際會。
觀其平生心，身已有所委。
天方困生民，弔伐實在己。
求居寓所欲，糾與白等耳。
堂堂東海邦，內政謹疆理。
南荆北達燕，玉幣走千里。
仲尼免左衽，自以身受賜。
孟軻聖之偶，非薄良有謂。
彼狂後世儒，詆毀恣輕議。
嗟哉不量分，詎解聖賢意。
區區彼商鞅，操術良非是。
爲法昧所從，以身受其弊。